**Părinților noștri – între esențial și etern**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(poem în proză)

Printr-un joc ciudat al luminii, soarele cucerește cerul,

simbolizând avântul implacabil al vieții

care rezultă după marile purificări ale flăcărilor din interiorul lui.

Dar adevărata purificare există în arderile de clipe

ale părinților noștri care mor puțin câte puțin

în flăcările din interiorul lor. Unii mor atât de tulburați în ei,

obsedați de ideea că n-au făcut suficient pentru copii,

murind într-o inconștiență dulce.

Au învățat că dintr-o mare suferință se ridică

iubirea fără margini pentru vlăstarele lor,

dragoste care îi devorează până la moarte.

Le-a fost dat să se nască pentru a răsări din ei altă viață,

deși sufletele lor sunt adevăratele flăcări ale unui soare invizibil.

Când îi apasă pământul, copiii descoperă neliniștea metafizică

și un timp se lasă dominați

de aceeași adâncire între esențial și etern.

Iată-mă la căpătâiul unei lumânări ca o singurătate cosmică,

fără a vedea adevărata intensitate a flăcării care uneori

îmi dă senzația părăsirii acestei lumi,

și asta că nu te poți vedea a fi puternic printre lacrimi;

vezi doar a fi nimic fără părinți – o deznădejde absolută

care vine din nevăzut ca un vârtej de foc să-ți ardă lacrimile.

Părinților le este dat să rămână în miezul triumfului

chiar dacă nu se mai pot ridica din pământuri:

în fața suferinței sunt numai ființă până la neființă.

În realitate, ei sunt entuziasmul soarelui

care se ridică și tot de atâtea ori coboară printr-un joc ciudat

al luminii pentru a favoriza altă viață.

Și tata și mama, oare nu ard ei în mine

când sunt nimicită de umbre și lumini străine?

I-am descoperit ca pe o integrare în viața mea;

experiența sacrificiului este o succesiune a momentelor lor

care se stransformă într-o pură trăire condiționată de binele meu.

Aș vrea să rămân în tinerețea părinților

fiindcă aș fugi din mizeria asta în umanitate

și m-aș opri în luciditatea lor infantilă pentru a regăsi

acuratețea acestei lumi galopante spre apocalips.

Uneori îl simt pe tata cum a învins întunericul

și urcă într-o exaltare de agonie și încântare

dincolo de orice rezistență cosmică,

spunându-mi într-un limbaj stelar că golul întunecos

de dinaintea lui este cel din urmă pământ al sufletului